Zemanová, Anna, poslankyňa NR SR (2017-09-06):
Ďakujem pekne za slovo. Ja sa stotožňujem s mnohým tým, čo povedal pán môj predrečník poslanec Simon, pretože naozaj zákon komplikuje a nepomáha podnikateľom v poľnohospodárstve v živočíšnej výrobe. Očakávala som, že tento zákon prinesie aktualizačný moment aj v súvislosti so smernicami Európskej únie, ktoré presne špecifikujú najlepšie dostupné technológie a techniky pre chov v živočíšnej výrobe, či sa to týka hovädzieho dobytka, ošípaných alebo, alebo hydiny, ktoré sú najväčšie producenti ako v rámci veľkochovov. V súčasnosti treba povedať to, že je pohon, pohon na živočíšnu výrobu, pohon na všetkých, všetky veľkochovy. Z jednej strany hovoríme, ako Slovenská republika chce podporovať živočíšnu výrobu, pretože dovážame mäso zo zahraničia, ale na druhej strane podporuje názory ako o tom, že hnojovica, hnojovka a hnoj je niečo zlé, čo vlastne tuná ohrozuje životné prostredie, ohrozuje zdravie ľudí. Hygiena, Úrad pre verejné zdravotníctvo vydáva stanoviská, ktoré šikanuje týchto chovateľov, aby dokladovali, že tento produkt, poľnohospodársky produkt, ktorý je organickým hnojivom, neškodí, neškodí zdraviu, čo sa týka emisií alebo zaorávania do pôdy. Samozrejme, súhlasím s tým, že musia sa prísne dodržiavať pravidlá ochrany podzemných vôd. Na to každý poľnohospodársky podnik má mať svojho vodohospodára, ktorý na toto má dohliadať. Súhlasím aj s tým, aby boli dostatočné kapacity. Avšak tuná je potrebné, aby boli zosúladené vykonávacie predpisy, lebo, pani ministerka, mnohé predpisy sú nejednoznačné. A tu by som rada v budúcnosti aj s vami, vám presne dala podnety od poľnohospodárov, kde sa nie celkom jednoznačne prepočítava množstvo hnojovice, ktoré je možné aplikovateľné do pôdy. Aj čo sa týka výpočtu kapacity, ale aj čo sa týka množstva dusíka obsahujúcich týchto, v tomto organickom hnojive. V súčasnosti sa pre výpočet používajú normy z ’82. roka, kedy pán Brestenský stanovil nejaký údaj, vypočítaný údaj o množstve dusíka v hnojovici. Avšak dnes, keď sa už aplikujú najlepšie dostupné techniky, aplikujú sa rôzne prísady do kŕmnych zmení, ktoré majú za úlohu znižovať množstvo dusíka, aby nielen za cieľ znižovania emisií, ale práve množstva dusíka, ktorý sa následne aplikuje do, do pôdy, tak ak prejde tento, čo teda predpokladám, že prejde do druhého čítania, tak chcela by som vám predložiť pozmeňujúci návrh, ktorý by umožnil dokladovať. Ak podnikateľ v poľnohospodárstve alebo prevádzkovateľ predloží analýzu z hnojovice alebo hnojovky, kde bude mať dokladované množstvo dusíka, tak aby výmera, ktorú potrebuje na aplikáciu, bola prepočítavaná na základe skutočných údajov z vyprodukovanej hnojovice, a nie z údajov, ktoré sú vlastne nejaké dokumentované, dá sa povedať, spred viac ako 30 rokov, čo dneska už nie je pravda. Toto by bolo dobré, keby aj ÚKSÚP sa, k tomuto zaujal stanovisko pri kontrole hnojných plánov, aby sa umožnilo dokladovať analýzy, analýzami hnojovice a hnojovky o množstve dusíka a tým pádom aj množstve, ktoré sa aplikuje do pôdy. Ja súhlasím s tým, že treba robiť opatrenia, aby sa množstvo dusíka, ktoré sa dostáva do podzemných vôd, ktoré nie je využiteľné pre rastlinnú výrobu, znižovalo, pretože tá stará, tie staré záťaže sú veľmi zlé a to množstvo dusíka, ktoré v súčasnosti pôda obsahuje najmä v nejakých hlbších častiach, ktoré nie sú možné odoberať cez rastlinnú výrobu, tá záťaž naozaj tuná je. Takže len toľkoto. Podstatou toho je, môjho vystúpenia sú teda avízo o pozmeňovacom návrhu, ktoré by v podstate zjednodušil aj stransparentnil množstvo dusíka, ktoré sa dáva do, aplikuje do pôdy, uľahčil by situáciu pre chovateľov a producentov. A druhá vec je taká prosba, aby sa prestal pohon na chovateľov živočíšnej výroby, aby sa nerobili naozaj poplašné správy, aby ľudia pomaly považovali obnovenie nejakého chovu za takmer prevádzku porovnateľnú s jadrovou elektrárňou, čo teda je v príkrom rozpore aj s programovým vyhlásením vašej vlády, ale aj normálnym zmýšľaním. Ďakujem pekne.